Krajniak, Milan, minister práce, sociálnych vecí a rodiny SR (2020-07-24):
Vážený pán podpredseda, vážené dámy a páni, načo sme vlastne v politike? Ja som sem neprišiel do tohto parlamentu pred viac ako štyrmi rokmi ani som sa nestal členom vlády, aby som počúval takéto niekedy úplne zbytočné a trápne názory, ktoré tu odznievajú, najmä teda, musím povedať, z pohľadu opozičných kolegov. Ja to vnímam tak, že každý máme iba jeden čas v živote aj v politike a musíme si veľmi dobre rozmyslieť, čomu ten čas a energiu chceme venovať, komu chceme pomáhať, či ľuďom, alebo sa chceme venovať sami sebe a svojim problémom, ktoré so sebou máme, alebo sa chceme venovať pomoci nejakým oligarchom alebo finančným skupinám, ktoré sú v pozadí. Ja nebudem robiť ani jedno, ani druhé, ale keď už tu stojíme, tak som sa chcel poctivo pripraviť a pozrel som si teda, keď si kladieme otázku, že o čom to vlastne dnes je. Tak som si pozrel návrh, ktorý ste predložili, na odvolanie. Zaujalo ma tam niekoľko vecí a musím povedať, že chcem byť objektívny a v niečom vám chcem dať aj za pravdu. Prvá vec, v ktorej vám chcem dať za pravdu, je, že našiel som tam takú geniálnu formuláciu, ktorú by som si dovolil zacitovať: „Programové vyhlásenie vlády optimálne nevystihuje trajektóriu dlhodobého rozvoja projektovanej budúcnosti.“ Geniálna veta. Ja by som ju prečítal ešte raz. Čiže dôvodom na odvolanie predsedu vlády je, že „programové vyhlásenie vlády optimálne nevystihuje trajektóriu dlhodobého rozvoja projektovanej budúcnosti“. A to je pravda. Vašej určite nie, vašej určite nie. Lebo my sme písali toto programové vyhlásenie vlády preto, aby sme pomohli ľuďom a pomohli čo najviac ľuďom a v čo najkratšom čase. Rovnako chápem, že možno niektoré finančné skupinky alebo niektorí oligarchovia v pozadí sú nervózni, keď zistili, že táto vláda na čele s premiérom vybavila tento posledný víkend v Bruseli viac ako 40 mld. eur. To je niečo, čo sa vám nikdy nepodarilo, a ja chápem, že možno niektorí oligarchovia alebo finančné skupiny v zákulisí sú nervózne, žeby sa mohlo niečo takéto prerozdeliť na Slovensku bez toho, aby to skončilo v ich vreckách, a žeby to mohlo všetko ísť na pomoc ľuďom. To je veľmi veľká suma, ktorú ste vy nikdy v Bruseli pre ľudí na Slovensku nevybavili. Mimochodom, trošku ste zmeškali dobu o programovom vyhlásení vlády, ak sa vám nepáčilo, ste mohli hovoriť pred tromi mesiacmi, dnes je ale téma trochu iná, aj my sme sa posunuli niekam ďalej. Druhý bod, ktorý ma zaujal vo vašom návrhu na odvolanie, je, že premiér je čudný, prečítal som si to ešte raz, je to tam, premiér je čudný. Chápem, že vám to vadí, rozhodne sa dá povedať, a teda súhlasiť s tým, že máte pravdu, tento premiér je rozhodne iný ako premiéri, ktorí boli pred ním. Napríklad som osobne zažil takú vec, že práve uprostred tej najhoršej koronakrízy pred polnocou pán premiér išiel a urobil tomu pánovi čašníkovi, ktorý tam 30 rokov varí predsedom vlády a ich hosťom kávu, tak išiel a urobil mu kávu, posadil ho a potom si s ním tú kávu vypil a porozprával sa s ním. Je to čudný premiér. Ako to ten pán čašník povedal, nikdy predtým to nezažil. Ale musím povedať, že mne je takáto čudnosť sympatická. Tretí dôvod na odvolanie premiéra je, citujem: „Že premiér má dlhé tlačovky.“ Aj v tom máte pravdu, premiér mal dlhé tlačovky. Ale to som prekvapený, že vám to vadí, mne by to malo vadiť, lebo ja na tých tlačovkách často musím hodiny stáť. Ale chcem vám zodpovedne povedať, že radšej budem s premiérom hodiny stáť na tlačovkách ako po piatich minútach z nich utekať zadným dverami. A v tom je rozdiel medzi tým, ako sa staviame aj k nepríjemným novinárskym otázkam my a ako ste sa k nim stavali vy v minulosti. Teraz by som chcel prejsť k niečomu, čo ste pomenovali vo svojom návrhu na odvolanie ako problém s integritou. Ale veľmi sa mi páčilo, keď pán poslanec Tomáš to preformuloval na farizejstvo. Tiež sa mi to páči. Rozmýšľal som, ako by som inak v Slovenskom synonymickom slovníku našiel slovo integrita, celistvosť osobnosti, ale farizejstvo, to sami veľmi páči, hneď sa k tomu dostanem. Lebo pre mňa je integrita opak farizejstva, keď človek hovorí to, čo si myslí, a keď robí to, čo hovorí, a keď niečo sľúbim, tak to aj dodržím a najmä všetok svoj čas venujem na pomoc ľuďom. To je pre mňa integrita, s týmto som do politiky išiel a takto chcem v politike vystupovať. A, áno, Slovensko má problém s integritou a s farizejstvom, s farizejstvom a s integritou politikov, tak si o tom trošku pohovorme, keď je to taký problém. A ja s tým súhlasím, je to problém, treba to otvoriť a hovoriť o tom. Kto tu má problém s integritou a s farizejstvom? To je zaujímavé. Chcem sa opýtať mojich kolegov z vládnej koalície, ale aj ľudí, ktorí to pozerajú prípadne na internete alebo, alebo v televízii, alebo zo záznamu, keď tu bolo veľakrát v parlamente veľa rečí o tom, aká na figu je diplomovka pána Danka, chcem sa opýtať SMER a HLAS SMER-u zosobnený pánom Ficom alebo pánom Pellegrinim, ako sa k tomu vyjadroval, ako sa k tomuto problému integrálne alebo farizejsky vyjadrovali vtedy a dnes? Pán Pellegrini tu citoval pána Matoviča, že ako sa vyjadroval k diplomovke pána Danka. Tak ja by som teraz chcel zacitovať pána Pellegriniho. ako sa vyjadril k diplomovke pána Danka. Dovoľte mi, aby som to zacitoval, takto, musím si na to dať dole rúšku. (Rečník si stiahol rúško z tváre.) Pán Pellegrini k tomu povedal asi toto: „Cm.“ Opakujem, nič. Absolútne nič. (Rečník si dal na tvár rúško.) Ale teraz integrálne tvrdí, aký je to zrazu veľký problém, keď sa to týka niekoho iného, keď mu je to pohodlné, lebo je opozičný politik. Vyčítate nám a tejto vláde to isté, čo robíte vy. A to je farizejstvo, pán Pellegrini, to je farizejstvo. Ešte sa chcem opýtať, aspoň niekto zo súčasnej opozície vtedy niečo povedal k diplomovke pána Danka? Boli tíško, ani len slabučko nehryzkali. A dnes je to dôvod na odvolávanie. Keď sa bavíme o problémoch s integritou, ja sa chcem opýtať, taký pán podpredseda parlamentu Pellegrini, ktorý sa vďaka pánovi Ficovi stal poslancom Národnej rady, štátnym tajomníkom na ministerstve financií, ministrom školstva, predsedom parlamentu, podpredsedom vlády pre investície a pre informatizáciu, predsedom vlády a teraz, keď je pán Fico starý, opotrebovaný, unavený, výbehový typ politika, to je integrálne a poctivé? Urobiť šup-šup, idem budovať sociálnu demokraciu niekde inde, už to nebude SMER, už to bude HLAS SMER-u, to je integrálne? Pán poslanec Tomáš, to je integrálne, keď ste roky pôsobili ako hlas Roberta Kaliňáka a potom hlas Roberta Fica, to je integrálne, keď teraz budete hlas SMER-u v novej strane, lebo už je to predsa výbehový model, to je integrálne? Ja mám pocit, že niekto tu má problém s integritou, ale nie sme to my. Napočúval som sa tu rečí, ako sme nekoncepčne reagovali na krízu, tak sa poďme o tom pobaviť, ako kto koncepčne reagoval na krízu. V rokoch 2008 až 2010 tu bola veľká hospodárska kríza a SMER mal tu ctenú možnosť na ňu reagovať a my máme tú možnosť si zrovnať, ako reagujeme my na túto krízu a ako oni reagovali na krízu v 2008. Tak ja vám chcem ukázať niečo na porovnanie. V roku 2008 až 2010 SMER na vyrovnanie sa s krízou a na pomoc ľuďom vyčlenil 71 mil. eur, na dva roky 71 mil. eur. Aby ste si to vedeli predstaviť, je to 13 eur mesačne na jedného občana Slovenskej republiky a je to 13 eur celkovo. A mesačne, mesačne, dámy a páni, je to 70 centov, 70 centov. A nás idú kritizovať, keď sme za štyri mesiace vynaložili na túto pomoc 616 mil. eur, to je 114 eur pomoci na jedného občana Slovenskej republiky, to je desaťkrát viac, ako ste vy vynaložili za dva roky! To je integrálne? To je farizejské, dámy a páni! My sme za štyri mesiace vynaložili desaťkrát viac na pomoc ľuďom, ako ste vy vynaložili za dva roky krízového vývoja 2008 až 2010. Niekto tu má problém s integritou a s farizejstvom, ale my to nie sme, dámy a páni. Ako taký, taká čerešnička na torte v pomoci ľuďom proti kríze v 2008. roku vznikali tzv. sociálne podniky a tou úplnou čerešničkou na torte bolo okrem toho, že sa tam dalo 24 mil. eur, ktoré potom EÚ nepreplatila a vy ste ich sami museli rušiť, lebo to bol proste prúser nad prúser, bolo, keď v revúckom sociálnom podniku si tá verchuška miestna išla nechať preplatiť Jaguar Land Rover, pretože to bol podľa nich oprávnený náklad, ako v tom sociálnom podniku hospodária s peniazmi daňových poplatníkov. Vy nám idete rozprávať, ako sa má pomáhať ľuďom? Keď sa bavíme o tom, čo sme my urobili za niekoľko týždňov a mesiacov, tak len aby som to zopakoval, lebo vy ste to nikdy neurobili za celých 14 rokov vašej vlády. Len príspevky na mzdy zamestnancov boli vyplatené celkovo v počte 
1 240-tisíc osôb, bolo to 366 mil. eur. Medzi nami, len príspevky na mzdy zamestnancov, to bolo päťkrát viac, než ste vy dali za dva roky krízy 2008 až 2010! Vy nás idete za toto kritizovať?! Nemáte na to žiadne právo. Príspevky na SZČO, len príspevky na živnostníkov, ktoré sme vyplatili, sú približne v tej istej sume, ako ste vy vyplatili všetkým občanom Slovenskej republiky počas doby krízy 2008 až 2010, my sme to vyplatili za štyri mesiace, dámy a páni. Len to, čo sme vyplatili, 380-tisíc dávok na pandemickú OČR, to bolo jedenapolkrát viac, čo ste vy vyplatili pre všetkých občanov počas celej krízy 2008 až 2010. A to nehovorím o ďalších opatreniach, ktoré sme vyplatili celkovo v sume 616 mil. eur za štyri mesiace nášho vládnutia. Ešte raz, to je 70 centov, ktoré ste vyplácali vy ako pomoc pre jedného občana, verzus, dámy a páni, 114 eur, ktoré sme my vyplatili za štyri mesiace. (Rečník zobral do pravej ruky mince a do ľavej ruky bankovky, ukazujúc ich plénu.) Viac ako, desaťkrát viac ako vy. A teraz sa poďme baviť o rýchlosti, s akou sme vyplácali pomoc. Dámy a páni, viete, akí rýchli boli títo géniovia zo SMER-u? Lehman Brothers skrachoval v polovici septembra, 15. septembra 2008. A vláda SMER-u bola tak nesmierna rýchla, že pomoc pre občanov Slovenskej republiky schvaľovali už o päť mesiacov v parlamente. My sme po nástupe schválili prvú pomoc v parlamentne za päť dní. Vám to trvalo päť mesiacov. Keby sme postupovali vašou rýchlosťou, tak práve teraz by sme chystali prvé materiály do parlamentu, aby sme ich v auguste nechali schváliť. Toto je farizejstvo! Toto je farizejstvo non plus ultra! Dámy a páni, je tu ešte jedna nádherná vec, ktorú už moji predrečníci spomenuli, ale k nej sa veľmi rád vrátim, lebo to je naozaj niečo, čo je veľmi vtipné. Trináste dôchodky. Moja mama pracovala celý život ako stredoškolská profesorka matematiky a výpočtovej techniky. Som na ňu veľmi hrdý, jej študenti vyhrávali medzinárodné olympiády, jeden z jej študentov skončil tretí na celosvetovej matematickej olympiáde. Celý život pracovala ako stredoškolská profesorka, má presne priemerný dôchodok. V 2010-om sľúbil SMER, že vyplatí trinásty dôchodok. Ale moja mama ho nedostala ani v 2010-om, ani v ´11-om, ani v´12-om, ani v ´13-om, ani v ´15-om. A keď sme sa teraz rozprávali o tom, ako chceme trináste dôchodky vyplatiť, tak som sa jej pýtal: „Mami, a koľko si dostala minulý rok na Vianoce?“ „Osemdesiat eur.“ A tento rok vďaka tomu, že napriek hospodárskej kríze, napriek najhoršej kríze od druhej svetovej vojny moja mama, ktorú uvádzam ako príklad priemerného dôchodcu s priemerným dôchodkom, dostane 205 eur 62 centov. To znamená o 127 eur viac, ako hocikedy v histórii Slovenska dostal ktorýkoľvek priemerný dôchodca ako doplnok k bežnému dôchodku, ktorý dostáva každý dôchodca každý mesiac. Dámy a páni, keď tu niekto rozpráva o tom, že koľko dôchodcovia mohli mať, akú výšku trinásteho dôchodku a hovorí o tom, že veď to malo byť 460 eur! Tak ja na to musím povedať, veď v 2010-om ste hovorili, že bude trinásty dôchodok! Rovnakou logikou vám hovorím, že vy ste za tých 10 rokov oklamali tých dôchodcov o 4 600 eur! Veď ste im to sľubovali už vtedy! To je fantastické, choďte sa im ospravedlniť. Napriek tomu, že sme uprostred hospodárskej krízy, každý dôchodca na Slovensku, aj taký, ktorý nikdy vianočný príspevok nedostal, dostane teraz trinásty dôchodok, v závislosti od výšky príjmu dostane od 100 do 50 eur viac, než kedykoľvek pred Vianocami dostal. A najviac dostanú presne tí, ktorí dostávajú priemerný dôchodok. Dámy a páni, vy ste si spomenuli s trinástymi dôchodkami na dôchodcov päť minút pred voľbami, keď vám tieklo do topánok, keď ste mali 12 %, ako to priznal aj jeden z navrhovateľov pán Fico. Päť minút pred voľbami, na poslednom mieste pre vás boli dôchodcovia. Ale my na rozdiel od vás na nich myslíme od začiatku po voľbách, pretože keď raz niečo sľúbime, tak to aj dodržíme. A nielen na dôchodcov, ktorí dostanú trinásty dôchodok. My na nich myslíme aj tým, že plníme svoj sľub o zrušení doplatkov za lieky, a nielen pre dôchodcov, ale aj pre deti do šesť rokov, aj pre ťažko zdravotne postihnutých ľudí. A nielenže zrušíme doplatky za lieky, ale zrušíme aj poplatky za autobusy a za MHD pre dôchodcov, pre vozíčkarov a pre študentov a deti. A nielen toto je ďalšia skupina ľudí, ktorej pomôžeme, ale pomáhame aj tehotným matkám od štvrtého mesiaca tehotenstva, aby im štát dal jasne najavo, že sa na nich nevykašle, a ak majú sociálny problém s tým, aby mohli sa rozhodnúť vychovať svoje dieťa, tak štát pomôže. A toto všetko robíme uprostred najhoršej ekonomickej krízy od druhej svetovej vojny. My nielenže garantujeme všetky sociálne štandardy, ktoré tu doteraz boli, my ich zvyšujeme na najvyššiu úroveň, ktorá doteraz v dejinách Slovenskej republiky bola. A to, že sa vám to nepáči a že sa vám to ťažko počúva, tomu ja rozumiem. Ale pre nás nie je podstatné, čo hovoríte vy ako opozícia, pre nás je podstatné, že sme od volieb nestratili ani jediný deň na to, aby sme pomohli ľuďom. Pomohli sme im desaťkrát viac, ako im vláda SMER-u pomohla pri poslednej ekonomickej kríze. A budeme im pomáhať aj ďalej, pretože ja osobne a myslím, že aj moji kolegovia vo vláde tu nie sme na to, aby sme strácali čas a energiu škriepkami s opozíciou, my ju venujeme, a dokázali sme to už za tieto štyri mesiace, venujeme ju na pomoc ľuďom. A na záver, keď tu spomenul niekto, myslím, že to bol pán poslanec Richter, povedal, že nechce byť morbídny, tak chcem povedať jednu vec, na ktorú ja som veľmi hrdý. Áno, v kríze treba najviac pomáhať tým najzraniteľnejším a tí najzraniteľnejší v tejto COVID kríze, to boli klienti zariadení sociálnych služieb, najmú teda klienti DSS-iek. Nikdy nevieme na sto percent zabrániť tomu, keďže na sto percent nevieme urobiť karanténu, do zariadenia musia chodiť zamestnanci... (Prerušenie vystúpenia predsedajúcim.)